Η Καταρρακτώδης βροχή δεν λύγισε τη Μύκονο: Πλήθος Μυκονίων κάθε ηλικίας συνόδευσε με κατάνυξη την Ιερά Εικόνα της Παναγίας Τουρλιανής από τη Χώρα στην Άνω Μερά [video]

Sat, 04 Apr 2026 21:09:54 +0000

⁣⁣Παρά τη δυνατή βροχή, ο φακός του MykonosTicker κατέγραψε μοναδικά στιγμιότυπα από τη λιτανευτική πορεία της Ιεράς Εικόνας της Παναγίας Τουρλιανής, από τη Χώρα προς την Άνω Μερά, το Σάββατο του Λαζάρου.

Στον Ιερό Ναό Παναχράντου τελέστηκε Θεία Λειτουργία με τη συμμετοχή πλήθους πιστών και κλήρου, ενώ στη συνέχεια ξεκίνησε η τρίωρη πεζή λιτανεία, την οποία ακολούθησαν Μυκονίοι κάθε ηλικίας, αψηφώντας τις δύσκολες καιρικές συνθήκες.

Μέσα από το Video και τα αποκλειστικά στιγμιότυπα που κατέγραψε ο φακός, αποτυπώνεται η ένταση της στιγμής, η κατάνυξη αλλά και η μαζική συμμετοχή των πιστών.

Κατά την άφιξη της Ιεράς Εικόνας στην Άνω Μερά, ο Σεβασμιώτατος κ. Δωρόθεος Β’ ευχαρίστησε τον Ηγούμενο της Μονής Αρχιμ. Αλέξιο και συνεχάρη τους συμμετέχοντες, ιδιαίτερα τα παιδιά που βρέθηκαν στη λιτανεία παρά τη βροχή, απευθύνοντας μήνυμα ενόψει της Μεγάλης Εβδομάδας.

Η Φιλαρμονική του Δήμου Μυκόνου συνόδευσε με τιμές την πομπή, προσδίδοντας ιδιαίτερη επισημότητα στην τελετή.

Παρακολουθήστε το video και δείτε όλα τα στιγμιότυπα όπως τα κατέγραψε ο φακός του MykonosTicker.